《双烈诗 其一》
明代·李觉斯

君不见，枝上花，朱丹并蒂摇丹霞。又不见，花间月，圆似金盘皎如雪。

一朝风起捲落英，银汉无声月轮缺。东飞片片西汎汎，蟾光惨淡烟水中。

谁收破镜还天上，谁绾香魂归树丛。君心似石不可转，月意花情自深浅。

秪道将军宝剑长，那知公子英姿短。良人一去画楼空，银筝锦瑟闭春风。

已抛宿草埋新绿，肯把缘丝断旧红。愿作春绫握君手，愿作含珠入君口。

作者简介：李觉斯（一五八四—？），字伯铎，晚号龙水老人。东莞人。明熹宗天启五年（一六二五）进士，官至刑部尚书。时朝廷持法峻，稍不中旨，辄得重谴。礼臣黄道周以抗论时事，触上怒，论死。觉斯上疏力争，得严旨削藉。归筑东郭洞天，为娱亲计。著有《晚翠居集》。清温汝能《粤东诗海》卷四五有传。